
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Galanta 26C/40/2026 2326201724 16. 06. 2026 JUDr. Naďa Pethöová ECLI:SK:OSGA:2026:2326201724.2
Uznesenie Okresný súd Galanta v právnej veci žalobcu: Union poisťovňa, a.s., so sídlom Karadžičova 10, Bratislava, IČO: 31 322 051, zastúpený JUDr. Ľudmilou Jurčovou, advokátkou so sídlom Hodžovo námestie 2A, Bratislava, proti žalovanému: A. B., nar. XX.X.XXXX, C. D. XXXX/X, E., o zaplatenie 1333,64 Eur s príslušenstvom, takto rozhodol: I. Súd ruší platobný rozkaz zo dňa 13.5.2026, č.k. 26C 40/2026-28 a konanie zastavuje. II. Žiadna zo strán nemá právo na náhradu trov konania. odôvodnenie: 1. Žalobou podanou súdu dňa 11.5.2026 žalobca žiadal súd, aby žalovanému uložil povinnosť zaplatiť žalobcovi sumu 1333,64 Eur. 2. Platobným rozkazom zo dňa 13.5.2026, č.k. 26C 40/2026-28 súd zaviazal žalovaného k zaplateniu istiny 1333,64 Eur s príslušenstvom a k náhrade trov konania. 3. Žalovaný v odpore proti platobnému rozkazu oznámil, že je v osobnom bankrote. 4. Následne súd šetrením zistil, že na majetok žalovaného bol konkurz vyhlásený uznesením Okresného súdu Trnava č.k. 23OdK/107/2025 zo dňa 23.9.2025, právoplatným dňa 1.10.2025. 5. Žalobca po doručení odporu proti platobnému rozkazu vzal žalobu späť v celom rozsahu. 6. Podľa § 166 ods. 1 zákona č. 7/2005 Z.z. o konkurze a reštrukturalizácii, každý platobne neschopný dlžník, ktorý je fyzickou osobou, je oprávnený domáhať sa oddlženia konkurzom alebo splátkovým kalendárom podľa tejto časti zákona a to bez ohľadu na to, či má záväzky z podnikateľskej činnosti. 7. Podľa § 166a ods. 1 písm. a) zákona č. 7/2005 Z.z. o konkurze a reštrukturalizácii, ak bol vyhlásený konkurz, ak tento zákon neustanovuje inak (§ 166b a 166c), len v konkurze alebo splátkovým kalendárom môže byť uspokojená pohľadávka, ktorá vznikla pred kalendárnym mesiacom, v ktorom bol vyhlásený konkurz alebo poskytnutá ochrana pred veriteľmi (ďalej len "rozhodujúci deň"). 8. Podľa § 167e ods. 1 zákona č. 7/2005 Z.z. o konkurze a reštrukturalizácii, ak bol vyhlásený konkurz, súd bez zbytočného odkladu zastaví konanie, v ktorom sa uplatňuje pohľadávka, ktorá môže byť uspokojená iba v konkurze (§ 166a) alebo sa považuje za nevymáhateľnú (§ 166b). 9. Pohľadávka veriteľa, ktorú si uplatňuje v tomto konaní môže byť uspokojená len v konkurznom konaní, nakoľko vznikla pred kalendárnym mesiacom, v ktorom bol vyhlásený konkurz
na majetok žalovaného, ktorý je fyzickou osobou. Na základe uvedených skutočností a citovaných zákonných ustanovení súd konanie zastavil. 10. Podľa § 257 C.s.p., výnimočne súd neprizná náhradu trov konania, ak existujú dôvody hodné osobitného zreteľa. 11. Nakoľko sa predmetné konanie zastavilo z dôvodu, že tak ustanovuje osobitný zákon, pričom žiadna zo strán konania nezavinila zastavenie konania, súd má zato, že sú tu dôvody hodné osobitného zreteľa a teda rozhodol tak, že žiadnej zo strán konania nárok na náhradu trov konania nepriznal. Poučenie: Proti uzneseniu je prípustné podať odvolanie v lehote 15 dní od doručenia uznesenia na Okresnom súde Galanta (§ 357 písm. a) C.s.p.). V odvolaní sa má popri všeobecných náležitostiach (§ 127 ods. 1 C.s.p.) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (§ 363 C.s.p.) Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania (§ 364 C.s.p.). Odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis. Ak účastník nepredloží potrebný počet rovnopisov a príloh, súd vyhotoví kópie na jeho trovy.

